《古潭为刘礼作赋》
明代·罗伦

秋江有古潭，开自无极先。飞流挂北斗，灵源通上天。

阳潜含浑浑，阴闭入玄玄。深浅沧桑外，浮沈宇宙边。

洞明空地底，虚大贮天圆。日月含黄道，星辰泳紫躔。

脉通青嶂骨，文烂玉霄笺。河汉清无敌，沧溟势欲连。

镜平飞组练，珠抱睡蜿蜒。马饮河图出，龟呈洛数全。

嫁蟾桥度鹊，入鸟镜窥鸾。河伯羞夸大，秦鞭浪欲填。

寿筹逢海屋，仙乐洞庭弦。雪艇寒无恙，星槎夜欲编。

一虚空碍滞，万象讶森骈。孕秀生豪杰，高门得世贤。

忽逢江上老，疑是水中仙。湛一心源寂，澜翻舌本悬。

诗怀倾浩荡，道体见渊泉。浊激尘滓散，冥窥混沌穿。

暮春陪点浴，清夜共熹沿。淡薄交情古，光明夜气鲜。

灵均曾种芷，茂叔为栽莲。白发欺明月，愁心散紫烟。

羊裘霞外钓，渔笛月中舷。严濑名高斗，愚溪唾积渊。

随波岂吾事，浮海竟谁缘。机外鸥三点，间中鹭一拳。

榻篷来鹤梦，歌棹动龙眠。世态随阳雁，尘根脱壳蝉。

濯缨呼孺子，鼓枻斗婵娟。海若低偷眼，冯夷醉拍肩。

谈玄惊鬼胆，话妙破天权。夙好罗浮客，呼来不上船。

菜园宽似海，醉笔大於掾。运泰肥三极，歌传满大千。

傍花眉展秀，见酒口流涎。乐水心元癖，寻山意亦便。

正冠来入社，润笔不须钱。治世三生佛，闲官一味禅。

著书深闭户，共尔磨兜坚。

作者简介：（1431—1478）明江西永丰人，字应魁，改字彝正，学者称一峰先生。家贫好学，成化二年进士第一。授翰林院修撰。抗疏论李贤起复，落职，谪泉州市舶司提举。次年复官，改南京，居二年，以疾辞归。隐于金牛山，专研经学，开门教授，从学者甚众。嘉靖初追赠左春坊谕德，谥文毅。能诗，有《一峰集》。